  Виталий Пронин Ижысь тылпулэсь утиськонъя 1 номеро частьын инспектор луэ Алексей Петров. Первомай ёросысь 4 сюрс пала нимаз юртъёсын улӥсьёс доры пыраса, валэктон уж нуэ. Инспектор А. Петров валэктэ, кызьы тылпулэсь утиськоно.Ачим но Первомай ёросын улӥсько бере, одӥг нуналме инспектор сьӧры ветлоно кариськи. Та интыосты калыкын «Болото» шуо. Зэмзэ но, пӧсь гужем нуналъёсы но сюресъёссы куасьмиллямтэ. Сюбег ульчаосысь юртъёс ог-огзылы туж матын сыло. Ас вакытаз татын, пе, сад-бакчаос вылӥллям, соин но, лэся, музъем кесэгъёссы пичиесь. Инспектор Петров таяз учыре нимысьтыз саклык висъяз трос нылпи будэтӥсь семьяослы. Мугез но вань: трос нылпиё 760 семьяос Первомай ёрос администрациын учётын сыло.Пионерской ульчаысь огаз юртын 2 семья улэ. Вылӥяз - кышномурт пиеныз, нош улӥяз, пичи гулбечын, та кышномуртлэн нылыз бадӟым семьяеныз: мужикеныз но 7 пиналъёсыныз, бадӟымезлы 16 арес.Туэ тулыс ёрос администрациысь специалистъёс но полициысь инспекторъёс та семьяе ӵем вуылӥзы. Нокытын ужасьтэм эмеспиез вылэ варманаез чагиськон гожтэм, пиналъёсыз вылэ кизэ ӝутка, ялан юэ, солэсь атай правооссэ талано шуыса.Таяз учыре трос нылпиослэн атайзы сазь вал. Шӧдске, тулысысен курытсэ шӧмъямтэ ни, А. Петровлэсь но верам кылъёссэ ваньзэ быдэстэм: юртысь муръёзэ сюям-буям, коркалэсь куашканы кутскем инъетсэ тупатъям, вуж электро езъёссэ вошъям.- Молодец, быгатӥськод вылэм ужаны, - ушъяз сое инспектор но, азьлане вамыштӥмы.Подгорной ульчаысь пичигес юртэ йыгаськеммы бере соку ик пуныос утыны кутскизы. Татын соос 5 кузя. Юрт кузё лусьтрооссэ куаретӥз. Куртчылӥськисьсэ пытсай, пе, таосыз яратыса гинэ уто. Озьы-а, тазьы-а, пунылэн быжыз кырыж бере, корказёзь лобӟыса кадь вуимы. Вуж корка тани-тани йыр вылэ куашкалоз. Вӧлдэтэз ланьырскемын, выж уг адскы ни уно полэс вӧлдэм картонъёс но выж лёгетъёс улысь. Та коркан но улӥсез тачак: 63 аресъем корка кузё, 59 аресъем кузпалыз но соослэн 35 аресъем нылзы бадӟым семьяеныз: кузпалэз но 4 пиналъёссы.Улӥсез тачак бере, корказы трос кесэгъёслы люкылэмын, шораз ик пичигес гур сылэ: пильылӥськемын, ӧсэз азьын корт листэз ӧвӧл. Син шоры йӧтӥзы на полэс-полэс итылэм электро езъёс, куд-ог интыосын гольык ез но адске. Ӝӧк вылын электроплита.- Лэсьтӥськон ужъёсын сэрен тазэ коркамес аналтӥмы ни, ӝоген выляз потыны малпаськомы, - шуэ воргорон.- Электроприборъёсты вань гинэ, вуж проводъёс соос понна чакламын ӧвӧл ук, уз чидалэ, - алэ инспектор.- Соосты ваньзэ огдыре ум лэзиське ук, чиданы кулэ.- Нош газ баллонды малы нимаз висъетын уг сылы?- Тыллэсь кыдёкын ук.Озьы тӥни кык воргоронъёс асьсэлэсь каро: огез вужез вылэ чӧлске, мукетыз тылпулэсь утиськонъя куронъёсты лыдэ басьтыны косэ. Алексей Петров корка кузёез алӥз: кӧня ке дыр ортчыса, нош ик дорады вуо, муръё котырдэс коть тупатъялэ. Ульчае потыса, выль коркаязы кыскем езъёсты эскертӥз на. Таосыз но пожарнойёслэн куронъёссылы уг тупало, пе.Мукет юртъёсын но та выллем югдур. Тросэз семьяос начар улонзы вылэ чӧлско. Выль чайникъёс но мисьтаськон машинаос басьтыны коньдон шедьто бере, нырысь ик электро езъёссэс коть мед тупатъясалзы, эскерысалзы, шуэ инспектор. Угось ӵем дыръя тылпу потэ ӟырдам езъёс бордысь.Подгорной ульчаетӥ мыныку, син шоры йӧтӥз эшшо одћг юрт. Корка пуш ӵындэмын. Татын, пе, кышномурт огназ 2 пиоссэ будэтэ. Механикая заводын сменаен-сменаен тырше. Ужан нуналъёсыз дыръя пичи пизэ бадӟымез я бускельёсыз эскеро. Туэ гужем 3 аресъем шумприч пияшез нокин но чакласа вуттымтэ - тыл поттонэн шудэм. Ӵындыны кутскись коркаез дыраз синйылтӥллям бускельёссы. Тылпу кысӥсьёс быгатэмзыя юрттӥзы пиналъёсты школае дасяны.Валентина Емельянова      